Det var en blot 16-årig dreng fra Himmerland, der stod bag et røveri mod REMA 1000 kort før jul sidste år i Sindal. Den unge mand blev torsdag idømt ti måneders fængsel - heraf to måneder ubetinget. Det betyder, at de to måneders fængsel skal afsones, det kommer på grund af den unge mands alder ikke til at foregå i et almindeligt fængsel. - Det er op til Kriminalforsorgen at afgøre, hvordan han skal afsone, fortæller anklager i sagen, Laura Dehlbæk, Nordjyllands Politi. Erkendte sig skyldig Anklageren oplyser, at den 16-årige erkendte sig skyldig i røveriet, hvor han gik ind i REMA 1000 bevæbnet med en kniv og truede ekspedienten til at udlevere penge. Han rakte en foldeknive frem mod kassemedarbejderen og sagde ”Læg pengene i posen”, hvorved han fik 5.450 kroner med sig i en bærepose. Den 16-årige er også dømt for umiddelbart efter røveriet at have begået hærværk for 30.000 kroner på en VW Caddy varebil i Sindal. Ikke tidligere dømt Nu er han dømt og ud over de to måneders ubetinget fængsel, er han dømt otte måneders betinget fængsel med en prøvetid på et år. Den 16-årige er ikke tidligere dømt.

Referat:
En 16-årig dreng er torsdag eftermiddag idømt ti måneders fængsel.